केमांकर : इक बारी मेरी नजर बी उस मुखड़े पर पेई ही, ते मिगी बी इयै सेई होआ हा जे इक नमां धर्म इक कोमलांगी सुन्दर नारी दा रूप धारण करियै, मनुक्खता दी आत्मा दी सुखशान्ति दे सुरगै च लेई जाने आस्तै प्रकट होआ ऐ। इक खिनै आस्तै मेरी छाती दे रोम-रोम चा इक संगीत निकलदा सेई होन लगा हा, ते इयां बजोन लगा हा जे जीवनै दियां सारियां आशां अपना पूर्ण विकास लेइयै मुस्करान लगियां न। पर, में इस माया दी इनें फाइयें गी भन्नियै गै दुए देसें गी जाई सकेआ हा। तूं नईं जानदा, कैसे कैसे घटिया लोकें कोला में चुप-चाप रेइयै किन्ना अपमान कराय ऐ ते अपने बचपने दे साथी दा—तेरा बछोड़ा बी जरेआ ऐ ?